b'\n_START_ARTICLE_\nPovilas Vaitonis\n_START_SECTION_\nBiografija\n_START_PARAGRAPH_\nP. Vaitonis gim\xc4\x97 i\xc5\xa1simokslinusio \xc5\xabkininko \xc5\xa1eimoje. Nuo 5 met\xc5\xb3 buvo mokomas \xc5\xbeaisti \xc5\xa1achmatais, v\xc4\x97liau prad\xc4\x97jo \xc5\xbeaisti mokyklos turnyruose. Jam sek\xc4\x97si kelios sporto \xc5\xa1akose (kiekvienoje j\xc5\xb3 ne vien\xc4\x85 syk\xc4\xaf kartu su komandomis i\xc5\xa1 Lietuvos dalyvavo Baltijos \xc5\xa1ali\xc5\xb3 \xc5\xbeaidyn\xc4\x97se) \xe2\x80\x93 krep\xc5\xa1inis, futbolas (gyn\xc4\x97 Lietuvos rinktin\xc4\x97s garb\xc4\x99), tenisas, badmintonas ir \xc5\xa1uoliai \xc4\xaf auk\xc5\xa1t\xc4\xaf su kartimi. Prad\xc4\x97j\xc4\x99s bakalauro studijas Kauno universiteto Humanitariniame fakultete, \xc4\x97m\xc4\x97 \xc5\xbeaisti \xc5\xa1achmatais auk\xc5\xa1tesniu lygiu. 1931 m. jis laim\xc4\x97jo savo Universiteto \xc5\xa1achmat\xc5\xb3 turnyr\xc4\x85, 1932 m. i\xc5\xa1kovojo Kauno miesto \xc4\x8dempiono titul\xc4\x85. V\xc4\x97liau P. Vaitonis t\xc4\x99s\xc4\x97 magistro studijas Vilniaus universiteto Teis\xc4\x97s fakultete. S\xc4\x97kmingai \xc5\xbeaid\xc4\x97 Lietuvos \xc5\xa1achmat\xc5\xb3 \xc4\x8dempionatuose, Lietuvos komandos sud\xc4\x97tyje dalyvavo \xc5\xa1achmat\xc5\xb3 olimpiadose u\xc5\xbesienyje._NEWLINE_Antrojo pasaulinio karo metu art\xc4\x97jant Raudonajai Armijai, 1943/44 m., su pab\xc4\x97g\xc4\x97li\xc5\xb3 banga pasitrauk\xc4\x97 i\xc5\xa1 Lietuvos \xc4\xaf Vakarus, kad i\xc5\xa1vengti galim\xc5\xb3 represij\xc5\xb3. Paliko Lietuv\xc4\x85 patekdamas per Baltijos j\xc5\xabr\xc4\x85 \xc4\xaf \xc5\xa0vedij\xc4\x85. \xc4\x8cia sutiko savo b\xc5\xabsim\xc4\x85j\xc4\x85 \xc5\xbemon\xc4\x85 Magdalen\xc4\x85. Suk\xc5\xabr\xc4\x99 \xc5\xa1eim\xc4\x85 jie \xc5\xbead\xc4\x97jo \xc4\x8dia apsistoti laikinai ir Lietuvai i\xc5\xa1silaisvinus sugr\xc4\xaf\xc5\xbeti \xc4\xaf t\xc4\x97vyn\xc4\x99, ta\xc4\x8diau 1949 m. jiedu su ten gimusia dukrele Danute atvyko \xc4\xaf Kanad\xc4\x85, apsigyveno Hamiltone (Ontarijo prov.). Prad\xc4\x97jo dirbti paprastu darbininku, ta\xc4\x8diau labai greitai gavo geresn\xc4\xaf darb\xc4\x85. Baig\xc4\x99s apskaitos kursus bei McMaster universitete \xc4\xafgij\xc4\x99s ekonomikos ir politikos bakalauro laipsn\xc4\xaf, P. Vaitonis 24 metus dirbo buhalteriu \xe2\x80\x9eBell Thread\xe2\x80\x9c kompanijoje. Prie\xc5\xa1 i\xc5\xa1eidamas \xc4\xaf pensij\xc4\x85, sulauk\xc4\x99s 70-ies, jis buvo lietuvi\xc5\xb3 kredito kooperatyvo \xe2\x80\x9eTalka\xe2\x80\x9c vadovas. Vis\xc4\x85 t\xc4\x85 laik\xc4\x85 aktyviai \xc5\xbeaid\xc4\x97 \xc5\xa1achmatais, atstovavo Kanadai._NEWLINE_P. Vaitonis buvo ved\xc4\x99s. \xc5\xbdmona Magdalena Martinkut\xc4\x97, vaikai Danut\xc4\x97 (Donna), Vida, Nijol\xc4\x97, R\xc5\xabta, D\xc5\xbeina (Gina), Algis.\n_START_SECTION_\nLietuvoje\n_START_PARAGRAPH_\nNuo 1931 iki 1941 m. Lietuvos \xc5\xa1achmat\xc5\xb3 \xc4\x8dempionatai vykdavo dviem etapais: pretendent\xc5\xb3 turnyras, kurio pirmos vietos laim\xc4\x97tojas \xc5\xbeaisdavo ma\xc4\x8d\xc4\x85 d\xc4\x97l absoliutaus \xc4\x8dempiono vardo su tuometiniu Lietuvos absoliu\xc4\x8diu \xc4\x8dempionu. P. Vaitonis laim\xc4\x97jo tris pretendent\xc5\xb3 turnyrus (1934, 1937 ir 1938 m.). \xc5\xbdaid\xc4\x97 d\xc4\x97l absoliutaus \xc4\x8dempiono titulo ma\xc4\x8d\xc4\x85 tris kartus ir visus juos pralaim\xc4\x97jo prie\xc5\xa1 Vlad\xc4\x85 Mik\xc4\x97n\xc4\x85: 1934 m. (2\xc2\xa0: 6), 1937 m. (4,5\xc2\xa0: 5,5) ir 1938 m. (3\xc2\xa0: 9)._NEWLINE_1931 m. pretendent\xc5\xb3 turnyre jis buvo 5-tas, 1932 m. - 2-as, 1935 m. - 4-tas., 1936 m. turnyras nebuvo baigtas, ma\xc4\x8das nebuvo \xc5\xbeaid\xc5\xbeiamas. Apie 1939 ir 1940 m. turnyrus \xc5\xbeini\xc5\xb3 nepateikiama. Nuo 1941 m. ma\xc4\x8dai buvo panaikinti, ir turnyro laim\xc4\x97tojas i\xc5\xa1 karto tapdavo Lietuvos \xc4\x8dempionu. P. Vaitonis 1941 m. buvo 2-as, 1942 m. nedalyvavo. 1943 m. jis buvo 4-tas, o 1944 m. turnyras nebuvo baigtas.\n_START_SECTION_\nAtminimas\n_START_PARAGRAPH_\n2011 m. liepos 9 d. Toronte \xc4\xafvykusiame Kanados \xc5\xa1achmatinink\xc5\xb3 suva\xc5\xbeiavime turnyro metu \xc4\xafvyko oficiali ceremonija, kurioje \xc4\xaf Kanados \xc5\xa1achmatinink\xc5\xb3 \xc5\xa1lov\xc4\x97s muziej\xc5\xb3 oficialiai P. Vaitonis priimtas kaip pirmasis lietuvis, tap\xc4\x99s tarptautiniu \xc5\xa1achmat\xc5\xb3 meistru.'